Martin Lidegaard (RV), 2012-05-10:
Mange tak for det, og lad mig også indledningsvis takke for ordførernes bemærkninger til lovforslaget og måske egentlig også takke for lidt mere end det, for som alle har været inde på, er det her jo altså den første lovmæssige udmøntning af det energiforlig, vi indgik den 22. marts, og der skrev vi alle sammen – os, der var med – et lille stykke energipolitisk danmarkshistorie.
Det er det bredeste forlig, det er det længstvarende forlig, og det er også det grønneste forlig, vi har indgået i Folketinget på energiområdet.
Og det havde ikke kunnet lade sig gøre, hvis ikke alle partier havde været indstillet på at udvise både mod, handlekraft og fleksibilitet.
Det er det danske folkestyre, når det er bedst, og det vil jeg gerne takke alle sammen for.
Jeg vil også gerne takke for den proces, vi har haft med de første fire lovgivninger.
Det har ligget mig meget på sinde, når nu vi har haft en lidt lang forhandlingsproces – det tror jeg godt vi kan blive enige om at vi har haft – at vi så til gengæld kunne komme af sted med den lovgivning, der skulle vedtages i forbindelse med energiforliget, sådan at de mange aktører, der venter på vores beslutninger derude, ikke skulle vente unødig længe.
Og jeg har kun oplevet fleksibilitet og velvillighed i forhold til at få de her lovgivninger igennem på den her side af sommerferien, selv om det har været et lidt presset forløb.
Så kan jeg også her takke for alle de gode høringssvar, der har været.
Jeg vil gerne sige til alle de høringsberettigede, at vi godt ved, at der ikke har været meget lang tid, og af den grund er vi endnu mere glade for, at der har været så mange og så grundige høringssvar til vores lovgivninger.
Dette lovforslag, vi behandler lige nu, L 175, er jo ét af fire lovforslag, som Tinget behandler i dag, og det foreslås i overensstemmelse hermed, at Go' Energi nedlægges.
Jeg vil egentlig også gerne benytte anledningen til her at takke Go' Energi for det fornemme arbejde, der har været udført fra organisationens side.
Ingen skal være i tvivl om, at det er på grund af det, at vi nedlægger Go' Energi, nej, det skyldes, at der jo med de samlede initiativer, der lægges op til i energiaftalen, bliver tale om en form for paradigmeskifte, kan man sige, fordi vi nu starter en række historiske nye satsninger.
Vi skruer markant op for energiselskabernes indsats, og det gør vi, fordi vi ved, at det er noget af det mest effektive, vi kan gøre på området.
Vi lægger samtidig op til, at energiselskabernes indsats skal målrettes eksisterende bygninger og erhverv og samtidig understøtte udfasningen af oliefyr.
Og vi laver en ny strategi for energirenovering af den eksisterende bygningsmasse samt indfører støtte til energieffektiv vedvarende energi i industrien.
På den baggrund har forligskredsen besluttet at omprioritere midlerne til energieffektiviseringsindsatsen for at få den mest optimale synergi i den samlede indsats.
Og jeg er helt på linje med de ordførere, der har ønsket ikke alene at fastholde det bedste i det arbejde, Go' Energi har lavet, men også at sikre, at anvendelsen af de midler nu bliver benyttet til også at sikre en indsats, der er folkelig og tæt på borgerne.
Vi håber, at vi samlet kan få en god synergieffekt i det.
Dele af Go' Energis aktiviteter vil blive videreført af Energistyrelsen eller i andet regi.
Og vi har nu igangsat et analysearbejde, og i den forbindelse afholdes der en række møder, også med interesseorganisationer, hvor høringssvarene til lovforslaget inddrages.
Den analyse vil angive en prioritering af den videre indsats, der fortsat også vil være målrettet mod forbrugerne.
Jeg har et par enkelte kommentarer til nogle af ordførerne.
Enhedslistens ordfører nævnte, at det ikke var svært at være nummer et, når alle de andre var så langsomme.
Det synes jeg jo på en måde er en desavouering af den danske indsats, og måske heller ikke helt fair i forhold til den markedsudvikling, vi oplever i mange lande.
Lad mig bare nævne, at vores store nabolande, både Tyskland og Sverige, har en 40-procents-CO2-reduktions-målsætning, ligesom vi har og England har, og i store dele af verden bliver der i øjeblikket investeret massivt i både energibesparelser og vedvarende energi – i Kina, Japan, Mexico, Brasilien osv. På et møde i London for et par uger siden fik vi nogle tal frem, der viste, at 80 pct. af den nyindstallerede kapacitet på de europæiske elmarkeder faktisk nu er bæredygtige energiformer.
Så det er mere alt det, vi har med os fra gamle dage, som vi døjer med, end det er de nye investeringer.
Og det skyldes jo, at vi er meget tæt på, at det er dyrere at bygge nye kulkraftværker end nye sol- og vindanlæg, så hvis vi valgte i en situation, hvor vi skal til enten at udskifte eller forny store dele af vores kraftværker, at holde fast i eller forny gamle kulkraftværker, så vil det sandsynligvis være en rigtig dårlig forretning.
Derfor tror jeg egentlig, at vi er i meget hård konkurrence om at være forrest på det her område, og hvis vi skal høste de erhvervsfordele, der også er forbundet med at være foran, så skal vi op i gear, og det er heldigvis det, vi er kommet med den her energiaftale – og heldigvis med et bredt flertal og heldigvis med en lang tidshorisont.
Sagt til Liberal Alliance: Jeg vil bare gerne kvittere for, at Liberal Alliance vælger at støtte dette lovforslag.
Der er jo fire, og det bliver spændende i løbet af dagen at se, om vi alligevel ender med at få Liberal Alliance med i energiforliget.
Foreløbig er vi altså nået 25 pct. af vejen, og lad os se, hvordan det går.
Vi er i hvert fald glade for, at vi har Liberal Alliance med her.
Samlet set er jeg glad for den interesse, Tinget i dag har udtrykt for lovforslaget, og jeg ser frem til de videre drøftelser i Klima-, Energiog Bygningsudvalget.
Med de bemærkninger vil jeg anmode om en velvillig behandling af lovforslaget.